600 मीटर से कम ऊंचाई, पायलट के पास फैसले के लिए 'पलक झपकने' जितना वक्त
Rajasthan Hanumangarh MIG 21 Crash Investigation Report - Follow Indian Air Force Fighter Jet [MIG 21] Only On Dainik Bhaskar. हनुमानगढ़ में सोमवार सुबह 9:30 बजे मिग-21 एक आबादी एरिया में क्रैश हो गया। इस हादसे में पायलट सुरक्षित निकल गया, लेकिन 3 महिलाओं की जान चली गई, तीन अन्य घायल हो गईं।
हनुमानगढ़ में सोमवार सुबह 9:30 बजे मिग-21 एक आबादी एरिया में क्रैश हो गया। इस हादसे में पायलट सुरक्षित निकल गया, लेकिन 3 महिलाओं की जान चली गई, तीन अन्य घायल हो गईं।
जहां हादसा हुआ, उस गांव बहलाेल नगर में 600 घरों की आबादी है। ये मिग-21 ट्रेनर एयरक्राफ्ट था, जिसने सूरतगढ़ (श्रीगंगानगर) एयर बेस से उड़ान भरी थी।
हालांकि, हादसे के बाद कोर्ट ऑफ इन्क्वायरी के आदेश दे दिए गए हैं। इस हादसे के बाद दो बड़े सवाल खड़े हो गए हैं...
दैनिक भास्कर ने 20 साल एयरफोर्स में सर्विस दे चुके पूर्व पायलट से बात कर इन सवालों का जवाब जानने की कोशिश की। नाम न छापने की शर्त पर उन्होंने बताया कि हादसे के 3 बड़े कारण हो सकते हैं- हाइट, स्पीड और समय। फाइटर और ट्रेनर फाइटर में काफी अंतर होता है। ट्रेनर फाइटर में पायलट के पास कोई भी फैसला लेने के लिए महज 2 सेकेंड का समय होता है। आशंका है कि इस हादसे में भी ऐसा ही हुआ होगा।
पढ़िए- मिग-21 के हादसे के पीछे की कहानी पर सबसे बड़ी रिपोर्ट...
मिग-21 के आबादी में गिरने के तीन संभावित कारण
पहला: ऊंचाई 600 मीटर से भी कम, प्रत्यक्षदर्शियों भी ऐसा कुछ बताया था
आबादी में गिरने का सबसे बड़ा कारण है कम ऊंचाई पर उड़ान। एक्सपर्ट के अनुसार ट्रेनर फाइटर प्लेन के दो लेवल होते हैं। पहला मीडियम और दूसरा लो लेवल। ऐसी आशंका है कि ये फाइटर प्लेन 600 मीटर से भी कम ऊंचाई पर था। ऐसे में जब प्लेन क्रैश होने लगा होगा तो कम ऊंचाई की वजह से इजेक्ट के लिए पायलट एरिया सिलेक्ट नहीं कर पाया होगा।
इधर, मौके पर मौजूद प्रत्यक्षदर्शियों ने भी बताया था कि प्लेन इतना नीचे था कि ऐसा लग रहा था कि हमारी तरफ आ रहा है। कुछ समझ पाते इससे पहले धमाके के साथ प्लेन आबादी एरिया में गिरा।
दूसरा: प्लेन से इजेक्ट करने में 1 से 2 सेकेंड का समय 
प्लेन जब कम ऊंचाई पर होता है तो पायलट को क्रैश के दौरान बाहर निकलने का समय कम मिलता है। ऐसा दावा किया जाता है कि लो लेवल पर पायलट को इजेक्ट के लिए महज 1 से 2 सेकेंड का ही समय मिल पाता है। इस हादसे में भी ऐसा हुआ। समय कम होने के चलते पायलट को एरिया सिलेक्ट करने का टाइम नहीं मिला।
तीसरा: ग्लाइड रेशियो, यानी हवा में कितनी देर लेगा, ये तय कर पाना मुश्किल
तीसरा सबसे बड़ा कारण मिग- 21 का डेल्टा विंग एयरक्राफ्ट। इसमें ग्लाइड रेशियो काफी कम होता है। यानी खराबी के बाद वह हवा में कितनी देर रहता है ये ग्लाइड रेशियो होता है। मिग- 21 में इसका अंदाजा लगाना बहुत मुश्किल होता है। इसलिए पायलट को भी 1 सेकेंड के अंदर डिसीजन लेना होता है कि उसे प्लेन कब छोड़ना है।
आफ्टर इजेक्शन एयरक्राफ्ट किस एरिया में और किस तरीके से जाएगा यह पता नहीं कर सकते। ये सीधा नीचे जाएगा या दो तीन किलोमीटर ग्लाइड होता हुआ। इस मामले में भी ऐसा हुआ कि पायलट तो निकल गया, लेकिन वह अंदाजा नहीं लगा पाए कि यह कितनी देर हवा में उड़ेगा।
मिग-21 के क्रैश की 3 बड़ी आशंका
पहला: सिंगल इंजन, ये सबसे सामान्य कारण
मिग-21 सिंगल इंजन वाला लड़ाकू विमान है। ऐसे में इंजन में खराबी हो जाए तब प्लेन क्रैश हो जाता है। एक्सपट्‌र्स का मानना है कि ये बहुत ही सामान्य कारण है। इंजन में टेक्निकल खराबी की आशंका से इनकार भी नहीं किया जा सकता है। ऐसी आशंका है कि ऐसा इस हादसे में भी हुआ होगा।
दूसरा: पक्षी टकराया, जिसे पायलट भी नहीं देख सकता
अभी गर्मियों का मौसम शुरू हो चुका है। दूसरी सबसे बड़ी हादसे की वजह बर्ड हिट हो सकती है। अप्रैल से सितंबर का महीना बर्ड हिट्स का होता है। हाल ही में बारिश के बाद तेज धूप और गर्मी होने से ऊंची उड़ान वाले पक्षी भी कम ऊंचाई पर उड़ने लगते हैं। ऐसे में कम ऊंचाई होने की वजह से ये इंजन में चली जाती है। पायलट इसे देख भी नहीं पाता।
इस हादसे में भी ऐसा हो सकता है क्योंकि ये प्लेन महज 600 मीटर पर था।
तीसरा: अनकंट्रोल स्पीड, सबसे बड़ी ताकत, सबसे बड़ी कमजोरी
मिग सीरीज के जेट (MIG 21) की ताकत ही उसकी सबसे बड़ी वीकनेस है, जैसे- स्पीड। मिग-21 विमान 2,500 किलोमीटर प्रति घंटा की स्पीड से उड़ान भर सकते हैं, जो इसे सबसे तेज लड़ाकू विमानों की श्रेणी में शामिल करता है।
लैंडिंग के वक्त मिग 21 की रफ्तार लगभग 350 किलोमीटर प्रति घंटा होती है जो काफी तेज है। एक्सपर्ट्स का मानना है कि इतनी ज्यादा रफ्तार की वजह से इस मिग 21 को ऑपरेट करना बेहद मुश्किल हो जाता है। इसी कारण से हादसे की आशंका बढ़ जाती है।
जैसलमेर-बाड़मेर भी हो चुके हैं हादसे, यहां आबादी सटी हुई
इससे पहले भी जैसलमेर और बाड़मेर में ऐसे हादसे हो चुके हैं। अकेले बाड़मेर जिले की बात की जाए तो 2013 से 2022 तक यानी 9 साल में 8 मिग क्रैश हो चुके हैं। यहां जान-माल का नुकसान इसलिए भी नहीं हुआ क्योंकि ये रेगिस्तानी इलाका है। इसके साथ यहां ढाणियां तो हैं, लेकिन दूर-दूर। एक ढाणी के बीच चार से पांच किलोमीटर की दूरी है।
हनुमानगढ़ में जिस जगह सोमवार को हादसा हुआ, वहां आबादी भी फैली हुई थी और घर आस-पास सटे हुए थे। ऐसी स्थिति में कई बार पायलट को भी अंदाजा लगाना मुश्किल हो जाता है कि इजेक्शन के बाद प्लेन कहां और किस जगह जाकर गिरेगा।
हनुमानगढ़ क्रैश में तीन की मौत, तीन घायल,पायलट सुरक्षित
एसपी सुधीर चौधरी ने बताया कि विमान दुर्घटना के चलते मलबे के नीचे दबने से 3 महिलाओं बंशो कौर (45), बंतो (60) और लीला देवी (55) की मौत हो गई। वहीं, सरोज (18), विमला (19) और वीरपाल कौर (32) घायल हो गईं। पायलट राहुल अरोड़ा (25) ने पैराशूट से कूदकर अपनी जान बचाई। उन्हें सूरतगढ़ भेजा गया है।
सूतरगढ़ एयरबेस से 25 किमी दूर मिला पायलट
एयरफोर्स ने कहा, "मिग-21 ट्रेनिंग उड़ान पर था। उड़ान के दौरान पायलट को इमरजेंसी सिचुएशन का पता चला, उसने एयरक्राफ्ट को संभालने की कोशिश की। जब वह ऐसा नहीं कर पाया, तो उसने विमान से इजेक्ट करने का फैसला किया। सूरतगढ़ एयरबेस से करीब 25 किलोमीटर दूर पायलट मिला। उसे मामूली चोटें आई हैं। हादसे की जांच शुरू कर दी गई है।"
इन्हीं क्रैश के बाद शुरू हुई इन्हें रिटायर्ड करने का प्रोसेस
राजस्थान में लगातार हुए मिग क्रैश ने वायुसेना को भी परेशानी में डाल दिया था। जुलाई 2022 में बाड़मेर के भीमड़ा गांव में हुए मिग क्रैश के बाद ये निर्णय लिया गया कि इसे अब रिटायर्ड किया जाएगा। पूरे देश में मिग की 5 स्क्वाड्रन है। इनमें सूरतगढ, बाड़मेर, श्रीनगर, अवंतिपुर, लखनऊ में मिग की स्क्वाड्रन है। मिग-21 विमान 2025 के बाद तक भारत के आसमान से उतार लिया जाएगा, जिसकी शुरुआत सितंबर 2022 से हो चुकी है।
मिग श्रेणी की 4 स्क्वाड्रन ही बची हैं, इनमें 35-40 विमान बचे हैं जो 2024 तक रिटायर्ड करने की योजना है। एयरफोर्स के पास 42 के बजाय 20 स्क्वाड्रन भी नहीं हैं। ऐसे में 59 साल पुराने मिग-21 फाइटर उड़ाने के सिवाय विकल्प नहीं है। पश्चिमी सीमा पर अधिकांश एयरबेस खाली हैं।
सबसे ताकतवर एयरबेस जोधपुर से मिग श्रेणी की तीन स्क्वाड्रन बीते चार साल में फेज आउट हुई। बाड़मेर उत्तरलाई में मिग-21 की एक स्क्वाड्रन में 7 से 9 विमान बचे हुए हैं। जैसलमेर से मिग 21 की स्क्वाड्रन चार साल पहले फेज आउट हो चुकी हैं। वहीं, सूरतगढ़ एयरबेस पर मिग श्रेणी की एक ही स्क्वाड्रन है।
उड़ता ताबूत और विडो मेकर के नाम से बदनाम
मिग-21 का सेफ्टी रिकॉर्ड बेहद खराब है, इसलिए भारतीय वायु सेना इसे अन्य सक्षम विमानों जैसे SU-30 और स्वदेशी हल्के लड़ाकू विमान (LCA) से बदल रही है। इसमें देरी के कारण ही वायुसेना में MiG अब तक अपनी जगह बनाए है। 1963 के बाद से इंडियन एयर फोर्स को विभिन्न श्रेणी के 872 मिग फाइटर प्लेन मिल चुके हैं।
इनमें से करीब 500 फाइटर जेट क्रैश हो चुके हैं। इन हादसों में 200 से ज्यादा पायलट्स व 56 आम लोगों को जान गंवानी पड़ी। इतनी तादाद में हादसों का शिकार होने के कारण Mig-21 उड़ता ताबूत और विडो मेकर के नाम से भी बदनाम है।
रूस और चीन के बाद भारत मिग-21 का सबसे बड़ा ऑपरेटर
रूस और चीन के बाद भारत मिग-21 का तीसरा सबसे बड़ा ऑपरेटर है। 1964 में इस विमान को पहले सुपरसोनिक फाइटर जेट के तौर पर एयरफोर्स में शामिल किया गया था। शुरुआती जेट रूस में बने थे और फिर भारत ने इस विमान को असेंबल करने के राइट्स और टेक्नीक भी हासिल कर ली थी।
तब से अब तक मिग-21 ने 1971 के भारत-पाक युद्ध, 1999 के कारगिल युद्ध समेत कई मौकों पर अहम भूमिका निभाई है। रूस ने तो 1985 में इस विमान का निर्माण बंद कर दिया, लेकिन भारत इसके अपग्रेडेड वैरिएंट का इस्तेमाल करता रहा।
रफ्तार 2229 किमी प्रति घंटा, लागत 177 करोड़
मिग-21 बाइसन लड़ाकू विमान की स्पीड 2229 किलोमीटर प्रति घंटा है। इसकी रेंज 644 किलोमीटर के आसपास थी। हालांकि भारत का बाइसन अपग्रेड वर्जन लगभग 1000 किमी तक उड़ान भर सकता है। इसकी लंबाई 15.76 मीटर है। इसकी लागत 177 करोड़ के करीब है। बिना हथियारों के इसका वजन 5200 किलो है, जबकि हथियारों से लैस होने पर वजन करीब 8000 किलो है।
राजस्थान में 9 साल में हुए मिग क्रैश
ये खबर भी पढ़ें...
मिग क्रैश होने पर लगा तेज भूकंप आया:लोग बोले- हवा में ब्लास्ट हुआ, हमारी तरफ गिर रहा था; 2 युवतियों को आग से बचाया
हनुमानगढ़ में सोमवार सुबह मिग-21 फाइटर जेट क्रैश हो गया। फाइटर जेट बहलोल नगर इलाके में एक घर पर गिरा। इस घर में रहने वाली 3 महिलाओं की मौत हो गई। पुलिस ने बताया कि पायलट सुरक्षित है। हादसे के बाद घटनास्थल पर बड़ी संख्या में ग्रामीण जमा हो गए।
भास्कर टीम जब मौके पर पहुंची तो हालात बहुत ज्यादा भयावह थे। एक ही पल में पूरा घर तबाह हो गया। प्रत्यक्षदर्शियों ने बताया कि इस हादसे में दो धमाके हुए थे। पहला आसमान में और दूसरा जमीन पर।
धमाका इतना भयंकर था कि आस-पास घरों की दीवारें हिलने लग गई थीं। इधर, मलबा गिरने से छत धराशायी हो गई। (यहां पढ़ें पूरी खबर)